title: Decizia (UE) 2015/355 a Consiliului din 2 martie 2015 de adoptare a Regulamentului de procedură al Comitetului Fondului european de dezvoltare (FED)

text:
               5.3.2015

               RO

               Jurnalul Oficial al Uniunii Europene

               L 61/17

         DECIZIA (UE) 2015/355 A CONSILIULUI
   din 2 martie 2015
   de adoptare a Regulamentului de procedură al Comitetului Fondului european de dezvoltare (FED)
   CONSILIUL UNIUNII EUROPENE,
   având în vedere Tratatul privind Uniunea Europeană,
   având în vedere Tratatul privind funcționarea Uniunii Europene,
   având în vedere Acordul intern între reprezentanții guvernelor statelor membre ale Uniunii Europene, reuniți în cadrul Consiliului, privind finanțarea ajutoarelor Uniunii Europene în baza cadrului financiar multianual pentru perioada 2014-2020, în conformitate cu Acordul de parteneriat ACP-UE, și privind alocarea de asistență financiară pentru țările și teritoriile de peste mări cărora li se aplică partea a patra din Tratatul privind funcționarea Uniunii Europene (1) („Acordul intern”), în special articolul 8 alineatul (5),
   având în vedere propunerea Comisiei Europene,
   Întrucât:

               (1)

               Acordul de parteneriat între membrii grupului statelor din Africa, zona Caraibilor și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (2), astfel cum a fost modificat la Luxemburg la 25 iunie 2005 (3) și astfel cum a fost modificat pentru a doua oară la Ouagadougou la 22 iunie 2010 (4) („Acordul de parteneriat ACP-UE”), cuprinde definiția protocoalelor financiare pentru fiecare perioadă de cinci ani.

               (2)

               La 26 iunie 2013, reprezentanții guvernelor statelor membre, reuniți în cadrul Consiliului, au adoptat un acord intern, în conformitate cu Acordul de parteneriat ACP-UE, care prevede instituirea Comitetului Fondului european de dezvoltare format din reprezentanți ai guvernelor statelor membre.

               (3)

               Regulamentul de procedură al Comitetului Fondului european de dezvoltare ar trebui să țină cont de dispozițiile relevante ale Deciziei 2013/755/UE a Consiliului (5) și ale Regulamentului (UE) 2015/322 al Consiliului (6),

         ADOPTĂ PREZENTA DECIZIE:
   Articolul 1
   Se adoptă Regulamentul de procedură al Comitetului Fondului european de dezvoltare prevăzut în anexă.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 2 martie 2015.

            Pentru Consiliu

            Președintele

         D. REIZNIECE-OZOLA

      (1)  JO L 210, 6.8.2013, p. 1.

      (2)  JO L 317, 15.12.2000, p. 3.

      (3)  JO L 287, 28.10.2005, p. 4.

      (4)  JO L 287, 4.11.2010, p. 3.

      (5)  Decizia 2013/755/UE a Consiliului din 25 noiembrie 2013 privind asocierea țărilor și teritoriilor de peste mări la Uniunea Europeană („Decizia de asociere peste mări”) (JO L 344, 19.12.2013, p. 1).

      (6)  Regulamentul (UE) 2015/322 al Consiliului din 2 martie 2015 privind punerea în aplicare a celui de al 11-lea Fond european de dezvoltare (JO L 58, 3.3.2015, p. 1).

      ANEXĂ

         REGULAMENTUL DE PROCEDURĂ AL COMITETULUI FONDULUI EUROPEAN DE DEZVOLTARE

      Articolul 1
      Componență
      Comitetul Fondului european de dezvoltare („comitetul”) este compus din delegațiile statelor membre („delegațiile”) și este prezidat de un reprezentant al Comisiei.
      La lucrările comitetului referitoare la aspecte legate de Banca Europeană de Investiții (BEI) participă un observator din partea BEI.
      Un reprezentant al Secretariatului General al Consiliului participă la ședințe în calitate de observator.
      Articolul 2
      Sesizarea comitetului
      (1)   Sesizarea comitetului are loc în cazurile și în conformitate cu procedurile stabilite în Regulamentul (UE) 2015/322 al Consiliului (1) („Regulamentul de punere în aplicare a celui de al 11-lea FED”), în special articolele 7, 9 și 14, și, după caz, în Decizia 2013/755/UE a Consiliului (2) („Decizia de asociere peste mări”). În ceea ce privește responsabilitățile conferite acestuia prin Decizia de asociere peste mări, comitetul este denumit „comitetul FED-TTPM”.
      (2)   Pe lângă cazurile de sesizare prevăzute la alineatul (1):

                  (a)

                  Comisia asigură publicarea în timp util pe site-ul său internet a deciziilor adoptate în temeiul articolelor 14 și 15 din Regulamentul de punere în aplicare a celui de al 11-lea FED și informează comitetul în consecință pe calea electronică cea mai rapidă și mai sigură;

                  (b)

                  Comisia informează comitetul cu privire la orice întârzieri sau dificultăți survenite în punerea în aplicare a programelor de acțiune anuale, a măsurilor individuale și speciale, primind inclusiv informații prealabile privind suspendarea și reluarea programelor de sprijin bugetar, care ar putea genera angajamente suplimentare semnificative sau schimbări substanțiale susceptibile să atragă sesizarea obligatorie în temeiul dispozițiilor Regulamentului de punere în aplicare a celui de al 11-lea FED.

            Articolul 3
      Convocarea unei ședințe
      (1)   Comitetul este convocat de către președinte, fie din proprie inițiativă, fie la cererea unui stat membru.
      (2)   Pot fi convocate ședințe comune ale comitetului cu alte comitete, pentru a se discuta aspecte aflate în sfera de competență respectivă a acestora.
      Articolul 4
      Ordinea de zi
      (1)   Președintele elaborează proiectul de ordine de zi și îl prezintă comitetului.
      (2)   În ordinea de zi, se face distincție între:

                  (a)

                  proiectele de măsuri care urmează a fi adoptate de către Comisie și cu privire la care i se solicită comitetului să emită un aviz, în conformitate cu procedura prevăzută la articolul 14 din Regulamentul de punere în aplicare a celui de al 11-lea FED;

                  (b)

                  alte aspecte prezentate comitetului pentru informare sau pentru un simplu schimb de opinii, fie la inițiativa președintelui, fie la cererea scrisă a unui membru al comitetului.

            (3)   Orice delegație poate solicita includerea unui punct pe ordinea de zi a ședințelor comitetului. Informațiile relevante privind aceste puncte pot fi oferite verbal sau în scris, ulterior, după caz.
      (4)   Ordinea de zi include aprobarea procesului-verbal al ședinței anterioare.
      (5)   Cel puțin o dată la trei luni și ori de câte ori sunt disponibile informații actualizate, ordinea de zi este însoțită de o planificare orientativă pe termen lung a reuniunilor viitoare. Această planificare include elementele care trebuie prezentate în vederea unui aviz, precum și aspectele strategice care au legătură cu FED, care urmează să fie transmise pentru informare și/sau pentru un schimb de opinii. Planificarea include elementele care urmează să fie prezentate comitetului în cursul viitoarelor șase luni. În măsura posibilului, planificarea indică, de asemenea, elementele care sunt susceptibile de a fi prezentate comitetului pe perioada de șase luni subsecventă.
      Articolul 5
      Documentația care se transmite membrilor comitetului
      (1)   Președintele le trimite membrilor comitetului invitația și proiectul de ordine de zi al reuniunii, precum și proiectele de măsuri asupra cărora se solicită comitetului să emită un aviz, cu suficient de mult timp înainte de reuniune, ținând seama de urgența și de complexitatea chestiunii, și în orice caz cel târziu cu 21 de zile calendaristice înainte de data reuniunii. Celelalte documente aferente ședinței, în special documente de informare și un schimb de opinii, se trimit, pe cât posibil, în același termen.
      Toate documentele se transmit în conformitate cu articolul 15 alineatele (2) și (3).
      (2)   În cazuri de urgență și în care măsura care urmează a fi adoptată trebuie aplicată imediat, președintele poate, din proprie inițiativă sau la cererea unui membru al comitetului, să scurteze termenul pentru trimiterea documentelor menționate la alineatul (1). Acest termen nu va fi mai scurt de șapte zile calendaristice. Cazurile de urgență se justifică în mod corespunzător, în scris, de către Comisie.
      (3)   Cu titlu de excepție, în cazuri de extremă urgență într-o țară sau regiune parteneră (de exemplu, în cazul în care țara beneficiară se află într-o situație economică, socială și politică gravă, suferă o catastrofă naturală, o criză umanitară sau se află în situații externe de natură similară care necesită o reacție foarte rapidă), președintele poate, la cererea unui membru al comitetului sau din proprie inițiativă, să facă abstracție de termenele prevăzute la alineatele (1) și (2). Cazurile de urgență sau extremă urgență se justifică corespunzător, în scris, de către Comisie.
      (4)   Alineatele (2) și (3) nu se aplică documentelor de strategie și programelor indicative multianuale și nici modificărilor aduse acestora în urma evaluărilor la jumătatea și la sfârșitul perioadei menționate la articolul 7 alineatul (2) din Regulamentul de punere în aplicare a celui de al 11-lea FED.
      (5)   În cazul proiectelor de măsuri prezentate, spre avizare, comitetului prin procedura orală, delegațiile informează în scris secretariatul comitetului, cu cel puțin trei zile lucrătoare înainte de data reuniunii, cu privire la:

                  (a)

                  punctele asupra cărora își pot da deja acordul de principiu și pe care le propun spre a fi incluse ca puncte „A” (cu sau fără observații sau solicitări de informații suplimentare); și

                  (b)

                  punctele despre care consideră că este necesar să se discute și pe care le propun spre a fi introduse ca puncte „B”

            pe ordinea de zi menționată la articolul 4 alineatul (1).
      La cererea unui stat membru, orice punct „A” poate fi supus discuției și transferat la lista cu punctele „B” cât mai devreme posibil înainte de reuniune sau, în cazuri excepționale, în cadrul reuniunii.
      De asemenea, delegațiile formulează observațiile și cererile de informații suplimentare în scris și, ori de câte ori este posibil, cel târziu cu trei zile lucrătoare înainte de data reuniunii.
      Comisia furnizează informații suplimentare și răspunde observațiilor, atunci când este posibil, în scris și cu cel puțin o zi înainte de reuniune.
      (6)   Din motive imperioase de urgență justificate corespunzător, Comisia poate utiliza și procedura stabilită la articolul 14 alineatul (4) din Regulamentul de punere în aplicare a celui de al 11-lea FED. În astfel de cazuri, președintele înaintează măsurile comitetului în termen de cel mult 14 zile după adoptarea lor, pentru a obține avizul acestuia.
      Articolul 6
      Transmiterea documentelor de programare către Adunarea parlamentară paritară
      În conformitate cu articolul 7 alineatul (1) din Regulamentul de punere în aplicare a celui de al 11-lea FED, secretariatul comitetului transmite, spre informare, documentele de programare către Adunarea parlamentară paritară, atunci când le trimite și delegațiilor comitetului.
      Articolul 7
      Avizul comitetului
      (1)   Atunci când un caz este înaintat comitetului spre avizare, acesta este dezbătut în condițiile și în conformitate cu procedura stabilită la articolul 14 alineatul (3) și, respectiv, la articolul 14 alineatul (4) din Regulamentul de punere în aplicare a celui de al 11-lea FED și la articolul 8 alineatele (2) și (3) din Acordul intern între reprezentanții guvernelor statelor membre ale Uniunii Europene, reuniți în cadrul Consiliului, privind finanțarea ajutoarelor Uniunii Europene în baza cadrului financiar multianual pentru perioada 2014-2020, în conformitate cu Acordul de parteneriat ACP-UE, și privind alocarea de asistență financiară pentru țările și teritoriile de peste mări cărora li se aplică partea a patra din Tratatul privind funcționarea Uniunii Europene (3) („Acordul intern”).
      (2)   Cu excepția unei eventuale obiecții din partea unui membru al comitetului, președintele poate, fără să recurgă la un vot formal, să stabilească faptul că a fost emis un aviz favorabil de către comitet, prin consens, cu privire la proiectele de măsuri.
      (3)   Atunci când se recurge la procedura orală și se face o schimbare substanțială sau se adaugă noi elemente de fapt la propunerile de măsuri în timpul reuniunii, președintele, din proprie inițiativă sau la cererea unui stat membru, poate amâna votul privind un anumit punct de pe ordinea de zi până la sfârșitul ședinței sau până la o ședință ulterioară.
      (4)   În cazul în care, în temeiul alineatului (3), președintele respinge amânarea votului cerută de una sau mai multe delegații, delegația (delegațiile) solicitantă (solicitante) poate (pot) formula o rezervă, care poate fi retrasă în termen de maximum trei zile lucrătoare începând cu ziua următoare ședinței. Avizul comitetului se înregistrează ca definitiv la expirarea acestei perioade. Comisia informează statele membre cu privire la poziția definitivă adoptată de statul membru (statele membre) a cărui (ale căror) delegație (delegații) a (au) formulat o rezervă în cadrul comitetului.
      (5)   Sub rezerva celui de al doilea paragraf al prezentului alineat, în cazul în care documentele legate de un anumit punct de pe ordinea de zi nu au fost transmise membrilor comitetului în termenul prevăzut la articolul 5 alineatele (1) și (2), votul cu privire la un anumit punct poate fi amânat până la reuniunea următoare.
      La propunerea președintelui sau la cererea unui membru al comitetului, comitetul poate decide cu majoritatea simplă a membrilor săi să mențină acest punct pe ordinea de zi datorită caracterului urgent al problemei. Dacă este necesar, se poate aplica procedura scrisă prevăzută la articolul 11 din prezentul regulament de procedură.
      (6)   În contextul unei examinări a programelor anuale sau multianuale de acțiune, orice delegație poate solicita retragerea unui proiect sau program din programul de acțiune. În cazul în care acea solicitare este susținută de o minoritate de blocaj a delegațiilor, astfel cum se stipulează la articolul 8 alineatul (3) din Acordul intern, coroborat cu articolul 8 alineatul (2) din Acordul intern, programul de acțiune este adoptat de Comisie fără proiectul sau programul în cauză. Cu excepția cazului în care Comisia, în acord cu opiniile delegațiilor din cadrul comitetului, nu dorește să continue proiectul sau programul retras, acesta va fi prezentat încă o dată comitetului într-o etapă ulterioară, în afara programului de acțiune, sub forma unei măsuri individuale care se adoptă apoi de către Comisie în conformitate cu procedura stabilită la articolul 14 din Regulamentul de punere în aplicare a celui de al 11-lea FED.
      Articolul 8
      Schimbul de opinii
      (1)   Fiecare delegație poate invita Comisia, în orice moment, să furnizeze comitetului informații și să efectueze un schimb de opinii pe teme legate de atribuțiile descrise la articolul 3 alineatul (3), la articolul 7 alineatul (2) și la articolul 14 alineatul (2) din Regulamentul de punere în aplicare a celui de al 11-lea FED. Orice evaluare, inclusiv recomandările și acțiunile ulterioare pot fi, de asemenea, discutate în cadrul comitetului la cererea unui stat membru, în conformitate cu articolul 18 alineatul (2) din Regulamentul de punere în aplicare a celui de al 11-lea FED. Astfel cum se prevede la articolul 18 alineatul (4) din Regulamentul de punere în aplicare a celui de al 11-lea FED, Comisia evaluează progresele înregistrate în punerea în aplicare a celui de al 11-lea FED, inclusiv a programelor indicative naționale, și înaintează Consiliului rapoarte de punere în aplicare anual, începând cu 2015. Respectivul raport poate fi, de asemenea, discutat în cadrul comitetului la solicitarea statelor membre.
      (2)   Astfel de schimburi de opinii pot duce la formularea de către delegații a unor recomandări pe care Comisia le ia în considerare. Procesul-verbal al comitetului prezintă intervențiile făcute. O intervenție susținută de o majoritate calificată a delegațiilor, astfel cum este prevăzut la articolul 8 alineatul (3) din Acordul intern, coroborat cu articolul 8 alineatul (2) din Acordul intern, este consemnată ca recomandare.
      Articolul 9
      Reprezentare și cvorum
      (1)   Fiecare delegație este considerată a fi un singur membru al comitetului. Fiecare stat membru decide componența delegației sale și informează președintele cu privire la aceasta.
      (2)   Cu aprobarea președintelui, delegațiile pot fi însoțite de experți neguvernamentali, pe cheltuiala statului membru în cauză.
      Într-un termen rezonabil și, în orice caz, cel târziu cu cinci zile calendaristice înainte de data reuniunii, se comunică președintelui următoarele informații:

                  (a)

                  componența fiecărei delegații, cu excepția cazului în care aceasta a fost deja adusă la cunoștința președintelui;

                  (b)

                  numele și funcțiile tuturor experților care însoțesc delegațiile și motivele pentru care prezența lor este necesară.

            În cazul în care președintele nu exprimă obiecții cu privire la participarea unui expert înaintea reuniunii relevante a comitetului, se consideră că permisiunea este acordată.
      În perspectiva reuniunii, președintele informează delegațiile cu privire la participarea unui expert neguvernamental, indicând organizația pe care acesta/aceasta o reprezintă.
      (3)   O delegație poate, dacă este necesar, să reprezinte cel mult un al doilea stat membru. Președintele este informat în scris înainte de începerea reuniunii, de delegația care urmează a fi reprezentată.
      (4)   Cvorumul necesar pentru deliberările comitetului este cel necesar pentru emiterea unui aviz cu majoritate calificată în conformitate cu articolul 14 alineatele (3) și (4) din Regulamentul de punere în aplicare a celui de al 11-lea FED.
      Articolul 10
      Părți terțe și experți
      (1)   Reprezentanții țărilor aderente sunt invitați să participe la ședințele comitetului de la data semnării Tratatului de aderare.
      (2)   Președintele poate decide să invite reprezentanți ai altor părți terțe sau alți experți pentru a discuta cu privire la anumite puncte de pe ordinea de zi a comitetului, din proprie inițiativă sau la cererea unui membru al comitetului. Cu toate acestea, o majoritate simplă a statelor membre se poate opune participării acestora la reuniune.
      (3)   Reprezentanții părților terțe și experții menționați la alineatele (1) și (2) și cei menționați la articolul 9 alineatul (2) nu sunt prezenți și nu iau parte la votul comitetului.
      Articolul 11
      Procedura scrisă
      (1)   În cazuri justificate corespunzător, președintele poate obține avizul comitetului prin procedură scrisă. Președintele comunică membrilor comitetului prepunerile de proiecte de măsuri și stabilește un termen pentru emiterea unui aviz în funcție de urgența proiectului în cauză.
      Delegațiile au la dispoziție 21 de zile calendaristice de la trimiterea propunerilor pentru a adopta o poziție. Se consideră că orice delegație a comitetului care nu își exprimă opoziția sau intenția de a se abține înainte de termenul stabilit în comunicare și-a dat acordul tacit cu privire la propunere.
      În cazuri de urgență sau extremă urgență într-o țară sau regiune parteneră, se aplică aceleași termene prevăzute la articolul 5 alineatele (2) și (3). Cazul de urgență sau extremă urgență trebuie justificat corespunzător, în scris, de către Comisie.
      (2)   Cu toate acestea, în cazul în care un membru al comitetului solicită ca propunerile de măsuri să fie luate în discuție în cadrul unei reuniuni, procedura scrisă se încheie și măsurile propuse se reportează pentru următoarea reuniune.
      (3)   Comisia îi informează în scris pe membrii comitetului cu privire la rezultatul procedurii scrise fără întârziere și, în orice caz, cel târziu în termen de șapte zile calendaristice de la expirarea termenului.
      Articolul 12
      Secretariatul
      Serviciile de secretariat pentru comitet sunt asigurate de către Comisie.
      Articolul 13
      Procesul-verbal și raportul de sinteză al reuniunilor
      Procesul-verbal al fiecărei reuniuni se elaborează sub supravegherea președintelui și conține opiniile exprimate cu privire la măsurile propuse și pozițiile formulate în timpul reuniunii. Procesul-verbal se trimite membrilor comitetului fără întârziere și, ori de câte ori este posibil, în termen de 14 zile calendaristice de la reuniune. Pentru reuniunile care se desfășoară la interval de patru săptămâni sau mai puțin, procesele-verbale se trimit cu cel puțin șapte zile calendaristice înainte de reuniunea următoare.
      Delegațiile transmit președintelui observațiile scrise pe care le au cu privire la procesul-verbal. Comitetul este informat asupra acestui fapt; în cazul în care există puncte de vedere divergente, modificarea propusă se discută în cadrul comitetului. În cazul în care dezacordul persistă, modificarea propusă se anexează la procesul-verbal.
      Articolul 14
      Lista de prezență
      (1)   La fiecare ședință, președintele întocmește o listă de prezență specificând autoritățile sau organismele din care fac parte participanții și o distribuie participanților pe parcursul reuniunii respective.
      (2)   La începutul fiecărei reuniuni, orice delegație a cărei participare la lucrările comitetului reprezintă un conflict de interese în legătură cu un anumit punct de pe ordinea de zi trebuie să informeze președintele cu privire la această situație. În plus, orice persoană desemnată de către statele membre, precum și experții care au fost autorizați de către președinte să participe la reuniune în conformitate cu articolul 9 alineatul (2) și articolul 10 alineatul (2) și reprezentanții părților terțe care au fost invitați să participe la reuniune în conformitate cu articolul 10 informează președintele cu privire la orice conflict de interese referitor la un anumit punct de pe ordinea de zi.
      În eventualitatea unui astfel de conflict de interese, persoana în cauză se retrage din ședință, la cererea președintelui, atunci când se discută punctele relevante de pe ordinea de zi.
      Articolul 15
      Corespondența
      (1)   Corespondența privind comitetul este adresată Comisiei, în atenția secretariatului comitetului.
      (2)   Corespondența adresată delegațiilor de către secretariat se transmite reprezentantului permanent al statului membru în cauză, pe calea electronică cea mai rapidă și mai sigură. Atunci când Comisiei îi este indicată de către o reprezentanță permanentă o anumită adresă electronică centrală pentru corespondența referitoare la activitatea comitetelor, se utilizează adresa respectivă pentru corespondență. În plus, corespondența poate fi transmisă direct persoanelor desemnate de către statele membre să le reprezinte în comitet.
      (3)   În afară de situațiile excepționale, corespondența dintre Comisie și delegații se trimite în ambele direcții prin mijloacele electronice prevăzute în acest scop de către Comisie.
      Articolul 16
      Accesul la documente și confidențialitate
      (1)   Solicitările de acces la documentele comitetului sunt tratate în conformitate cu Regulamentul (CE) nr. 1049/2001 al Parlamentului European și al Consiliului (4). Comisia decide cu privire la solicitările de acces la documentele respective în temeiul regulamentului său de procedură (5). În cazul în care solicitarea este adresată unui stat membru, acesta aplică articolul 5 din Regulamentul (CE) nr. 1049/2001.
      (2)   Dezbaterile din cadrul comitetului au caracter confidențial.
      (3)   Documentele înaintate membrilor comitetului, experților și reprezentanților părților terțe au caracter confidențial, cu excepția cazului în care se acordă acces la documentele respective în temeiul alineatului (1) sau în cazul în care documentele sunt făcute publice în alt mod de către Comisie.
      (4)   Membrii comitetului, precum și experții și reprezentanții părților terțe trebuie să respecte obligațiile de confidențialitate prevăzute în prezentul articol. Președintele se asigură că experții și reprezentanții părților terțe au cunoștință de cerințele de confidențialitate care le sunt impuse.
      Articolul 17
      Protecția datelor cu caracter personal
      Prelucrarea datelor cu caracter personal de către comitet și grupurile de lucru ale acestuia se efectuează în conformitate cu Regulamentul (CE) nr. 45/2001 al Parlamentului European și al Consiliului (6), sub responsabilitatea președintelui, care acționează în calitate de controlor, în sensul articolului 2 litera (d) din regulamentul respectiv.
      Articolul 18
      Cheltuieli de funcționare
      (1)   Cheltuielile de funcționare ale comitetului, inclusiv cele de călătorie ale unui participant pentru fiecare stat membru, sunt suportate de Comisie.
      În cazul în care alocația financiară o permite și în limitele respectivei alocații financiare, Comisia acoperă cheltuielile de călătorie pentru doi membri ai delegației care prezintă o cerere în acest sens.
      (2)   Comisia pune la dispoziția comitetului spațiul și resursele materiale necesare desfășurării activității acestuia.

         (1)  Regulamentul (UE) 2015/322 al Consiliului din 2 martie 2015 privind punerea în aplicare a celui de al 11-lea Fond european de dezvoltare (JO L 58, 3.3.2015, p. 1).

         (2)  Decizia 2013/755/UE a Consiliului din 25 noiembrie 2013 privind asocierea țărilor și teritoriilor de peste mări la Uniunea Europeană („Decizia de asociere peste mări”) (JO L 344, 19.12.2013, p. 1).

         (3)  JO L 210, 6.8.2013, p. 1.

         (4)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43).

         (5)  Regulamentul de procedură al Comisiei [C(2000) 3614] (JO L 308, 8.12.2000, p. 26).

         (6)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).


title: Decizia Consiliului din 7 mai 2007 privind numirea membrilor titulari și supleanți greci, maghiari și români ai Comitetului consultativ pentru securitate și sănătate la locul de muncă

text:
               17.5.2007

               RO

               Jurnalul Oficial al Uniunii Europene

               C 111/2

      DECIZIA CONSILIULUI

   din 7 mai 2007
   privind numirea membrilor titulari și supleanți greci, maghiari și români ai Comitetului consultativ pentru securitate și sănătate la locul de muncă
   (2007/C 111/02)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 202,
   având în vedere decizia Consiliului din 22 iulie 2003 de înființare a unui Comitet consultativ pentru securitate și sănătate la locul de muncă (1), în special articolul 3,
   având în vedere lista candidaților prezentată Consiliului de către guvernele statelor membre,
   întrucât:

               (1)

               Prin Decizia sa 2007/144/CE (2), Consiliul a numit membrii titulari și membrii supleanți ai Comitetului consultativ pentru securitate și sănătate la locul de muncă pentru perioada 1 martie 2007-28 februarie 2010, cu excepția membrilor titulari și a membrilor supleanți greci, maghiari și români.

               (2)

               Guvernele grec, maghiar și român au prezentat candidaturile pentru posturile care trebuie ocupate,

         ADOPTĂ PREZENTA DECIZIE:
   Articol unic
   Sunt numiți membri titulari și membri supleanți ai Comitetului consultativ pentru securitate și sănătate la locul de muncă pentru perioada care expiră la 28 februarie 2010:
   I.   REPREZENTANȚI AI GUVERNELOR

               Țara

               Membri titulari

               Membri supleanți

               Ungaria

               Dl András BÉKÉS

               Dna Judit RÁCZNÉ BENCZE
               Dna Mária GROSZMANN

         II.   REPREZENTANȚI AI ORGANIZAȚIILOR LUCRĂTORILOR

               Țara

               Membri titulari

               Membri supleanți

               Ungaria

               Dl Pál GERGELY

               Dl Károly GYÖRGY
               Dna Szilvia BORBÉLY

               România

               Dl Cornel CONSTANTINOAIA

               Dl Adrian COJOCARU
               Dna Maria GHIMPĂU

         III.   REPREZENTANȚI AI ORGANIZAȚIILOR PATRONATELOR

               Țara

               Membri titulari

               Membri supleanți

               Grecia

               Dl Pavlos KIRIAKONGONAS

               Dna Natasa AVLONITOU
               Dl Christos KAVALOPOULOS

               Ungaria

               Dl Géza BOMBERA

               Dl Antal SZABADKAI
               Dna Judit NOSZTRAI

               România

               Dl Adrian IZVORANU

               Dl Ovidiu NICOLESCU
               Dl Cazimir IONESCU

      Adoptată la Bruxelles, la 7 mai 2007.

            Pentru Consiliu

            Președintele

         H. SEEHOFER

      (1)  JO C 218, 13.9.2003, p. 1.

      (2)  JO L 64, 2.3.2007, p. 30.


title: Decizia Consiliului din 12 februarie 2007 de stabilire pentru perioada 2007-2013, în cadrul programului general Drepturile fundamentale și justiția , a programului specific Justiția penală

text:
               24.2.2007

               RO

               Jurnalul Oficial al Uniunii Europene

               L 58/13

      DECIZIA CONSILIULUI

   din 12 februarie 2007
   de stabilire pentru perioada 2007-2013, în cadrul programului general „Drepturile fundamentale şi justiţia”, a programului specific „Justiţia penală”
   (2007/126/JAI)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 31 şi articolul 34 alineatul (2) litera (c),
   având în vedere propunerea Comisiei,
   având în vedere avizul Parlamentului European (1),
   întrucât:

               (1)

               Articolul 29 din Tratatul privind Uniunea Europeană prevede că obiectivul Uniunii este acela de a le oferi cetăţenilor un nivel ridicat de securitate, într-un spaţiu de libertate, securitate şi justiție, prin dezvoltarea unei acţiuni comune statelor membre în domeniul cooperării judiciare în materie penală.

               (2)

               În conformitate cu articolul 31 din Tratatul privind Uniunea Europeană, acţiunea comună în materie penală include, în special, cooperarea între autorităţile competente ale statelor membre.

               (3)

               Pornind de la concluziile Consiliului European de la Tampere, Programul de la Haga, adoptat de Consiliul European în noiembrie 2004, reafirmă prioritatea consolidării libertăţii, a securităţii şi a justiţiei în Uniunea Europeană, mai ales prin consolidarea cooperării judiciare în materie penală, pe baza principiului recunoaşterii reciproce.

               (4)

               Programul-cadru stabilit prin Decizia 2002/630/JAI a Consiliului din 22 iulie 2002 de stabilire a Programu/ui-cadru privind cooperarea polițienească și judiciară în materie penală (AGIS) (2) a adus o contribuţie majoră la consolidarea cooperării dintre poliţie şi alte agenții de aplicare a legii şi puterea judecătorească din statele membre, precum şi la îmbunătăţirea înţelegerii şi a încrederii reciproce dintre poliţie şi sistemele judiciare, juridice şi administrative ale acestor state.

               (5)

               Obiectivele ambiţioase stabilite de Tratatul privind Uniunea Europeană şi de Programul de la Haga ar trebui să fie realizate prin stabilirea unui program flexibil şi eficient, care va facilita planificarea şi punerea în aplicare.

               (6)

               Programul trebuie să îmbunătăţească încrederea reciprocă în interiorul puterii judecătoreşti. Conform programului de la Haga, încrederea reciprocă trebuie consolidată prin crearea unor reţele de organizaţii şi instituţii judiciare, îmbunătăţirea formării în profesiile judiciare, dezvoltarea evaluării în ceea ce priveşte aplicarea politicilor Uniunii Europene în domeniul justiţiei, cu respectarea pe deplin a independenţei puterii judecătoreşti prin intensificarea cercetării în domeniul cooperării judiciare şi facilitarea proiectelor operaţionale între statele membre, care au ca scop modernizarea justiţiei.

               (7)

               Programul ar trebui să faciliteze şi punerea în aplicare a principiului recunoaşterii reciproce, prin îmbunătăţirea cunoaşterii reciproce cu privire la condamnările anterioare pronunţate în Uniunea Europeană, în special prin crearea unui sistem computerizat de schimb de informaţii privind cazierele judiciare.

               (8)

               Reţeaua Europeană de Formare Judiciară, înfiinţată de instituţiile însărcinate în mod special cu instruirea magistraţilor profesionişti din toate statele membre, promovează un program de formare destinat judecătorilor şi procurorilor cu o dimensiune europeană autentică. Aceasta contribuie la întărirea încrederii reciproce şi îmbunătăţeşte înţelegerea reciprocă între autorităţile judiciare şi diferitele sisteme juridice.

               (9)

               Deoarece obiectivele prezentei decizii nu pot fi îndeplinite în suficientă măsură de statele membre şi, prin urmare, pot fi îndeplinite mai bine la nivelul Uniunii Europene, din cauza dimensiunii sau a efectelor programului, Consiliul poate adopta măsuri, în conformitate cu principiul subsidiarităţii, prevăzut la articolul 5 din Tratatul de instituire a Comunității Europene, a cărui aplicare la nivelul Uniunii Europene este prevăzută la articolul 2 din Tratatul privind Uniunea Europeană. În conformitate cu principiul proporţionalităţii, prevăzut la articolul 5 din Tratatul de instituire a Comunității Europene, prezenta decizie nu depăşeşte ceea ce este necesar pentru atingerea acelor obiective.

               (10)

               Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităţilor Europene (3), denumit în continuare „Regulamentul financiar”, precum şi Regulamentul (CE, Euratom) nr. 2342/2002 (4) al Comisiei din 23 decembrie 2002 de stabilire a normelor detaliate pentru punerea în aplicare a Regulamentului (CE, Euratom) nr. 1605/2002 al Consiliului, care protejează interesele financiare ale Comunităţii, se aplică ţinând seama de principiile simplităţii şi consecvenţei la alegerea instrumentelor bugetare, de limitarea numărului de cazuri în care Comisiei îi revine responsabilitatea directă pentru punerea în aplicare şi gestionarea lor, precum şi de proporţionalitatea necesară între valoarea resurselor şi sarcinile administrative legate de utilizarea acestora.

               (11)

               De asemenea, ar trebui luate măsuri adecvate pentru a preveni neregulile şi frauda şi trebuie întreprinse acţiunile necesare pentru recuperarea fondurilor pierdute, achitate incorect sau utilizate neadecvat în conformitate cu Regulamentul (CE, Euratom) nr. 2988/95 al Consiliului din 18 decembrie 1995 privind protecţia intereselor financiare ale Comunităţilor (5) şi Regulamentul (Euratom, CE) nr. 2185/96 al Consiliului (6) din 11 noiembrie 1996 privind controalele şi inspecţiile efectuate de Comisie la faţa locului, precum şi cu Regulamentul (CE) nr. 1073/1999 al Parlamentului European şi al Consiliului din 25 mai 1999 privind anchetele efectuate de către Oficiul European Antifraudă (OLAF) (7).

               (12)

               Regulamentul financiar impune adoptarea unui act de bază care să acopere subvenţiile de funcţionare.

               (13)

               Măsurile necesare pentru punerea în aplicare a prezentei decizii ar trebui adoptate în conformitate cu procedura stabilită în cuprinsul său, cu asistența unui comitet.

               (14)

               Este indicat să se înlocuiască, de la 1 ianuarie 2007, Decizia 2002/630/JAI prin prezenta decizie și prin decizia de instituire a programului specific „Prevenirea şi combaterea infracționalității”.

               (15)

               Pentru a asigura punerea în aplicare eficace și la timp a programului, prezenta decizie ar trebui să se aplice de la 1 ianuarie 2007,

         DECIDE:
   Articolul 1
   Obiect
   (1)   Prezenta decizie stabilește, în cadrul programului general „Drepturile fundamentale și justiția”, programul specific „Justiţia penală”, denumit în continuare „programul”, pentru a contribui la consolidarea spaţiului de libertate, securitate și justiție.
   (2)   Programul se desfăşoară în perioada 1 ianuarie 2007-31 decembrie 2013.
   Articolul 2
   Obiective generale
   (1)   Prezentul program are următoarele obiective generale:

               (a)

               să promoveze cooperarea judiciară, în scopul de a contribui la crearea unui veritabil spaţiu european de justiție în materie penală, bazat pe recunoaştere reciprocă şi încredere reciprocă;

               (b)

               să promoveze compatibilitatea normelor aplicabile în statele membre, astfel cum este necesar pentru a îmbunătăţi cooperarea judiciară. Să promoveze diminuarea obstacolelor juridice existente, care îngreunează buna funcţionare a cooperării judiciare, cu scopul de a întări coordonarea anchetelor şi de a spori compatibilitatea dintre sistemele judiciare din statele membre ale Uniunii Europene, pentru a oferi continuitatea adecvată anchetelor efectuate de autoritățile de aplicare a legii din statele membre;

               (c)

               să îmbunătățească contactele şi schimbul de informaţii şi de bune practici între autorităţile judiciare şi administrative şi profesiile juridice: avocaţi şi alţi profesionişti din sectorul judiciar, precum şi să promoveze instruirea membrilor sistemului judiciar, pentru întărirea încrederii reciproce;

               (d)

               să îmbunătățească în viitor încrederea reciprocă, pentru a asigura protecția drepturilor victimelor şi ale acuzaţilor.

         (2)   Fără a aduce atingere obiectivelor şi competenţelor Comunităţii Europene, obiectivele generale ale programului contribuie la dezvoltarea politicilor comunitare şi, în special, la crearea unui spaţiu judiciar.
   Articolul 3
   Obiective specifice
   Prezentul program are următoarele obiective specifice:

               (a)

               să favorizeze cooperarea judiciară în materie penală, cu scopul de:

                           (i)

                           a promova recunoaşterea reciprocă a hotărârilor şi a sentinţelor judecătoreşti;

                           (ii)

                           a elimina obstacolele create de disparităţile dintre sistemele judiciare ale statelor membre şi a promova apropierea necesară în materie de drept penal material cu privire la infracţiunile grave, în special cele cu o dimensiune transfrontalieră;

                           (iii)

                           a continua eforturile de stabilire a unor standarde minime cu privire la dreptul penal procedural, cu scopul de a promova aspectele practice ale cooperării judiciare;

                           (iv)

                           a garanta o bună administrare a justiţiei, evitând conflictele de competență;

                           (v)

                           a îmbunătăţi schimbul de informaţii, prin folosirea unor sisteme informatice, în special informaţiile provenind din cazierele judiciare naţionale;

                           (vi)

                           a promova drepturile acuzaţilor, precum şi asistenţa socială şi juridică acordată victimelor;

                           (vii)

                           a încuraja statele membre să intensifice cooperarea cu Eurojust în combaterea criminalității organizate transfrontaliere şi a altor infracţiuni grave transfrontaliere;

                           (viii)

                           a promova măsuri în vederea unei reale reintegrări sociale a delincvenţilor, în special a delincvenţilor minori;

               (b)

               să îmbunătățească cunoașterea reciprocă a sistemelor juridice şi judiciare ale statelor membre în materie penală, precum şi să promoveze şi să consolideze crearea unor reţele, cooperarea reciprocă, schimbul şi difuzarea de informaţii, experienţe şi bune practici;

               (c)

               să asigure punerea solidă în practică, aplicarea corectă şi concretă, precum și evaluarea instrumentelor Uniunii în domeniile cooperării judiciare în materie penală;

               (d)

               să îmbunătăţească informarea cu privire la sistemele juridice din statele membre şi accesul la justiţie;

               (e)

               să promoveze formarea magistraţilor, a avocaţilor şi a altor profesionişti implicaţi în activităţile sistemului judiciar, în domeniul dreptului comunitar și al Uniunii;

               (f)

               să evalueze condiţiile generale necesare pentru a spori încrederea reciprocă, prin îmbunătăţirea înţelegerii reciproce dintre autorităţile judiciare şi diferitele sisteme de drept, în special cu privire la punerea în aplicare a politicilor UE în domeniul justiţiei;

               (g)

               să creeze şi să pună în aplicare un sistem informatizat de schimb de informaţii cu privire la cazierele judiciare și să sprijine studiile efectuate în vederea stabilirii altor modalităţi de schimb de informaţii.

         Articolul 4
   Acţiuni
   În vederea urmăririi obiectivelor generale şi a celor specifice enunţate la articolele 2 şi 3, prezentul program va sprijini, în condiţiile prevăzute în programul de lucru anual, următoarele forme de acţiuni:

               (a)

               acţiuni specifice întreprinse de Comisie, cum ar fi analizele şi cercetarea, crearea şi punerea în aplicare a unor proiecte specifice, precum crearea unui sistem informatizat destinat schimbului de informaţii cu privire la cazierele judiciare, sondajele de opinie şi studiile, elaborarea unor indicatori şi metodologii comune, colectarea, prelucrarea şi difuzarea de date şi statistici, seminarii, conferinţe şi reuniuni de experţi, organizarea unor campanii şi evenimente adresate publicului, crearea şi întreţinerea unor site-uri Internet, întocmirea şi difuzarea de materiale informative, formarea reţelelor de experţi naţionali şi sprijinirea acestora, precum şi activităţile analitice, de monitorizare şi evaluare;

               (b)

               proiecte specifice transnaţionale de interesul Uniunii, prezentate de cel puţin două state membre sau de cel puţin un stat membru împreună cu o altă țară, fie o ţară aderentă, fie candidată, conform condiţiilor stabilite în programele de lucru anuale;

               (c)

               sprijin oferit activităţilor desfăşurate de organizaţiile neguvernamentale sau de alte entităţi care urmăresc un scop de interes general european, în conformitate cu obiectivele generale ale programului, în condiţiile stabilite în programele de lucru anuale;

               (d)

               o subvenţie de funcţionare, pentru a cofinanţa cheltuielile legate de programul de lucru permanent al reţelei judiciare de formare europene, al cărei obiectiv de interes general european se concentrează pe domeniul formării magistraţilor;

               (e)

               proiecte naţionale derulate în statele membre, care:

                           (i)

                           pregătesc proiecte transnaţionale şi/sau acţiuni ale Uniunii („măsuri de iniţiere”);

                           (ii)

                           completează proiecte transnaţionale şi/sau acţiuni ale Uniunii („măsuri complementare”);

                           (iii)

                           contribuie la elaborarea unor metode şi/sau tehnologii inovatoare, care pot fi transferate unor acţiuni la nivelul Uniunii, sau elaborează astfel de metode sau tehnologii, pentru a le transfera altor state membre şi/sau altei țări, fie ţară aderentă, fie candidată.

         Articolul 5
   Grupuri-ţintă
   Programul se adresează, inter alia, practicienilor științelor juridice, reprezentanţilor serviciilor de asistenţă acordată victimelor şi altor profesionişti implicaţi în activităţile sectorului judiciar, precum şi autorităţilor naţionale şi cetăţenilor Uniunii în general.
   Articolul 6
   Accesul la program
   (1)   Prezentul program este deschis instituţiilor şi organizaţiilor publice sau private, inclusiv organizaţiilor profesionale, universităţilor, institutelor de cercetare şi institutelor care derulează programe de formare iniţială/continuă în domeniile juridic şi judiciar destinate practicienilor științelor juridice, precum şi organizaţiilor neguvernamentale din statele membre. Organismele şi organizaţiile cu scop lucrativ vor avea acces la program numai în asociere cu organizaţii nonprofit sau de stat.
   „Practicieni ai științelor juridice” înseamnă, inter alia, judecători, procurori, avocaţi pledanţi, consilieri juridici, funcţionari ai ministerelor, executori judecătoreşti, personalul auxiliar al instanţelor, interpreţi în instanţă şi alţi profesionişti implicaţi în activităţi judiciare din domeniul dreptului penal.
   (2)   Ţările terţe sau organizaţiile internaţionale nu pot prezenta proiecte transnaţionale, însă pot participa în calitate de parteneri.
   Articolul 7
   Forme de intervenţie
   (1)   Finanţarea comunitară poate îmbrăca următoarele forme juridice:

               (a)

               subvenţii;

               (b)

               contracte de achiziţii publice.

         (2)   Subvenţiile comunitare se acordă de obicei ca urmare a lansării invitaţiilor la propuneri, cu excepţia cazurilor de urgenţă excepţionale, justificate corespunzător, sau a cazului în care caracteristicile beneficiarului nu permit o alternativă pentru o anumită acţiune, şi constau în subvenţii de funcţionare şi subvenţii pentru acţiuni.
   Programul de lucru anual precizează rata minimă din cheltuielile anuale pe care o pot atinge subvenţiile acordate. Această rată minimă este de cel puţin 65 %.
   Rata maximă de cofinanţare a costurilor proiectelor este precizată în programul de lucru anual.
   (3)   De asemenea, prin intermediul contractelor de achiziţii publice sunt prevăzute cheltuieli pentru măsuri însoţitoare, situaţie în care fondurile comunitare acoperă achiziţia de servicii şi de bunuri. Aceasta va acoperi, inter alia, cheltuieli de informare şi comunicare, pregătire, punere în aplicare, monitorizare, verificare şi evaluare a proiectelor, a politicilor, a programelor şi a legislaţiei.
   Articolul 8
   Măsuri de punere în aplicare
   (1)   Comisia pune în aplicare asistența financiară comunitară în conformitate cu Regulamentul (CE, Euratom) nr. 1605/2002, denumit în continuare „Regulamentul financiar”.
   (2)   Pentru a pune în aplicare programul, în limitele obiectivelor generale prevăzute la articolul 2, Comisia adoptă un program de lucru anual în care prezintă, până la sfârşitul lunii septembrie, obiectivele specifice şi priorităţile tematice ale programului, o descriere a măsurilor de însoţire prevăzute la articolul 7 alineatul (3) şi, în cazul în care este necesar, o listă de alte acţiuni.
   Programul de lucru anual pentru 2007 se adoptă în trei luni de la data la care prezenta decizie produce efecte.
   (3)   Programul de lucru anual se adoptă în conformitate cu procedura de gestionare stabilită la articolul 11.
   (4)   Procedurile de evaluare şi de acordare a subvenţiilor pentru acţiuni ţin seama, inter alia, de următoarele criterii:

               (a)

               conformitatea cu programul de lucru anual, cu obiectivele generale prevăzute la articolul 2 şi cu măsurile luate în diferitele domenii, după cum prevăd articolele 3 şi 4;

               (b)

               calitatea acţiunii propuse, din punct de vedere al conceperii, al organizării şi al prezentării sale, precum şi al rezultatelor aşteptate;

               (c)

               cuantumul finanțării comunitare solicitate şi oportunitatea acesteia în raport cu rezultatele aşteptate;

               (d)

               impactul rezultatelor aşteptate asupra obiectivelor generale definite la articolul 2 şi asupra măsurilor adoptate în diferitele domenii, după cum prevăd articolele 3 şi 4.

         (5)   Cererile pentru subvenţii de funcţionare, menţionate la articolul 4 literele (c) şi (d), se evaluează din perspectiva:

               (a)

               consecvenţei cu obiectivele programului;

               (b)

               calităţii activităţilor planificate;

               (c)

               posibilului efect de multiplicare a acestor activităţi asupra publicului;

               (d)

               impactului geografic al activităţilor desfăşurate;

               (e)

               implicării cetăţenilor în organizarea organismelor în cauză;

               (f)

               rentabilităţii activităţii propuse.

         (6)   Deciziile referitoare la acţiunile prezentate în temeiul articolului 4 alineatul (1) litera (a) se adoptă de Comisie în conformitate cu procedura de gestionare menţionată la articolul 11. Deciziile referitoare la acţiunile prezentate în temeiul articolului 4 alineatul (1) literele (b)-(e) se adoptă de Comisie în conformitate cu procedura de consultare menţionată la articolul 10.
   Deciziile referitoare la cererile de subvenţii care implică organismele sau organizaţiile cu scop lucrativ se adoptă de Comisie în conformitate cu procedura de gestionare menţionată la articolul 11.
   (7)   În temeiul articolului 113 alineatul (2) din Regulamentul financiar, principiul reducerii treptate nu se aplică subvenţiei de funcţionare acordate reţelei judiciare de formare europene, deoarece aceasta urmăreşte un obiectiv de interes european general.
   Articolul 9
   Comitetul
   (1)   Comisia este asistată de un comitet, format din reprezentanți ai statelor membre și prezidat de un reprezentant al Comisiei (denumit în continuare „comitetul”).
   (2)   Comitetul îşi stabileşte regulamentul de procedură.
   (3)   Comisia poate invita reprezentanți din țările candidate la ședințele de informare ulterioare reuniunilor comitetului.
   Articolul 10
   Procedura de consultare
   (1)   Atunci când se face trimitere la prezentul articol, reprezentantul Comisiei prezintă comitetului un proiect al măsurilor care urmează să fie luate. Comitetul emite avizul său referitor la proiect, în termenul pe care președintele îl poate stabili în funcție de urgența chestiunii, în urma votului, dacă este necesar.
   (2)   Avizul este înscris în procesul-verbal; fiecare stat membru poate solicita ca poziția sa să fie înscrisă în procesul-verbal.
   (3)   Comisia ia în considerare avizul emis de comitet, în cea mai mare măsură posibilă. Aceasta informează comitetul asupra modului în care avizul a fost luat în considerare.
   Articolul 11
   Procedura de gestionare
   (1)   Atunci când se face trimitere la prezentul articol, reprezentantul Comisiei prezintă comitetului un proiect al măsurilor care urmează să fie luate. Comitetul emite avizul său referitor la proiect, în termenul pe care președintele îl poate stabili în funcție de urgența chestiunii. În cazul deciziilor pe care Consiliul trebuie să le adopte la propunerea Comisiei, avizul este emis cu majoritatea prevăzută la articolul 205 alineatul (2) din Tratatul de instituire a Comunității Europene. Voturile reprezentanților statelor membre în cadrul comitetului sunt ponderate în modul prevăzut la articolul menționat. Președintele nu participă la vot.
   (2)   Comisia adoptă măsuri de aplicare imediată. Cu toate acestea, dacă măsurile nu sunt în conformitate cu avizul comitetului, acestea se comunică de îndată Consiliului de către Comisie. În acest caz, Comisia poate amâna cu trei luni, calculate de la data acestei comunicări, aplicarea măsurilor decise.
   (3)   Consiliul, hotărând cu majoritate calificată, poate adopta o decizie diferită în termenul prevăzut la alineatul (2).
   Articolul 12
   Complementaritatea
   (1)   Se urmăresc sinergiile şi complementaritatea cu alte instrumente comunitare, inter alia, cu programul specific „Justiţia civilă” în cadrul programului general „Drepturile fundamentale şi justiţia”, precum şi cu programele generale „Securitate şi protecția libertăţilor” şi „Solidaritate şi gestiunea fluxurilor migratorii”. Informaţiile statistice privind justiţia penală se elaborează în colaborare cu statele membre, folosindu-se programul statistic comunitar ori de câte ori este necesar.
   (2)   Programul poate folosi resurse în comun cu alte instrumente comunitare și ale Uniunii, în special cu programul specific „Justiţia civilă”, în cadrul programului general „Drepturile fundamentale şi justiţia”, pentru a pune în aplicare acţiuni care îndeplinesc obiectivele ambelor programe.
   (3)   Operaţiunile finanţate în temeiul prezentei decizii nu beneficiază de asistenţă în acelaşi scop prin intermediul altor instrumente financiare comunitare/ale Uniunii. Se asigură faptul că beneficiarii prezentei decizii furnizează Comisiei informaţii în legătură cu finanţarea primită din bugetul general al Uniunii Europene şi din alte surse, precum şi informaţii despre cererile de finanţare în curs.
   Articolul 13
   Resursele bugetare
   Resursele bugetare alocate acţiunilor prevăzute în prezentul program se înregistrează în alocările anuale din bugetul general al Uniunii Europene. Alocările anuale disponibile sunt autorizate de autoritatea bugetară în limitele cadrului financiar.
   Articolul 14
   Monitorizarea
   (1)   Pentru orice acţiune finanţată prin program, Comisia se asigură că beneficiarul prezintă rapoarte tehnice şi financiare privind stadiul lucrărilor şi că se înaintează un raport final în termen de trei luni de la finalizarea acţiunii. Comisia determină forma şi structura rapoartelor.
   (2)   Comisia se asigură că acordurile şi contractele care rezultă din punerea în aplicare a programului prevăd în mod special supravegherea şi controlul financiar exercitat de către Comisie (sau de către oricare reprezentant autorizat de aceasta), în cazul în care este necesar prin controale la faţa locului, inclusiv prin sondaj, precum şi audituri ale Curţii de Conturi.
   (3)   Comisia se asigură că beneficiarul asistenţei financiare păstrează la dispoziţia Comisiei toate documentele justificative privind cheltuielile aferente acţiunii, timp de cinci ani de la ultima plată legată de orice acţiune.
   (4)   Pe baza rezultatelor rapoartelor şi ale controalelor prin sondaj menţionate la alineatele (1) şi (2), în cazul în care este necesar, Comisia se asigură că vor fi adaptate corespunzător volumul sau condiţiile în care se alocă asistența financiară aprobată iniţial, precum şi calendarul plăţilor.
   (5)   Comisia se asigură că se va lua orice altă măsură necesară pentru a verifica dacă acţiunile finanţate se desfăşoară corect şi cu respectarea dispoziţiilor prezentei decizii şi ale Regulamentului financiar.
   Articolul 13
   Protecția intereselor financiare comunitare
   (1)   Comisia se asigură că, în cazul în care se desfăşoară acţiuni finanţate în temeiul prezentei decizii, interesele financiare ale Comunităţii sunt protejate prin aplicarea unor măsuri preventive împotriva fraudei, a corupţiei şi a altor activităţi ilegale, prin controale eficiente şi prin recuperarea sumelor nedatorate plătite, iar în cazul în care se constată nereguli, prin aplicarea unor sancţiuni eficiente, proporţionale şi disuasive, în conformitate cu Regulamentele (CE, Euratom) nr. 2988/95, (Euratom, CE) nr. 2185/96 şi (CE) nr. 1073/1999.
   (2)   În ceea ce priveşte acţiunile comunitare finanţate în temeiul prezentei decizii, Regulamentul (CE, Euratom) nr. 2988/95 şi Regulamentul (Euratom, CE) nr. 2185/96 se aplică în cazul oricărei încălcări a unei dispoziții de drept comunitar, inclusiv încălcarea unei obligaţii contractuale prevăzute pe baza programului, care rezultă dintr-o acţiune sau omisiune a unui agent economic, care are sau ar putea avea efectul de a prejudicia, printr-o cheltuială nejustificată, bugetul general al Uniunii Europene sau bugetele gestionate de aceasta.
   (3)   Comisia se asigură că este redus, suspendat sau recuperat cuantumul asistenței financiare acordate unei acţiuni în cazul în care constată nereguli, inclusiv nerespectarea dispoziţiilor prezentei decizii sau ale deciziei individuale, sau ale contractului sau acordului de acordare a sprijinului financiar respectiv ori dacă se constată că acţiunea a făcut obiectul unei schimbări incompatibile cu natura sau cu condiţiile de punere în aplicare a proiectului fără solicitarea acordului Comisiei.
   (4)   În cazul în care termenele nu au fost respectate sau în cazul în care progresele înregistrate la punerea în aplicare a acţiunii justifică doar o parte a asistenței financiare alocate, Comisia se asigură că beneficiarului i se solicită să transmită observaţii întrun termen precizat. În cazul în care beneficiarul nu trimite un răspuns satisfăcător, Comisia se asigură că restul sprijinului financiar poate fi anulat și poate fi solicitată restituirea sumelor plătite.
   (5)   Comisia se asigură că orice plată nedatorată este restituită Comisiei. Oricăror sume nerestituite la timp li se adaugă dobânzi în condițiile stabilite în Regulamentul financiar.
   Articolul 16
   Evaluarea
   (1)   Programul va fi monitorizat în mod regulat pentru a se urmări punerea în aplicare a activităţilor desfăşurate în cadrul acestuia.
   (2)   Comisia asigură evaluarea regulată, independentă şi externă a programului.
   (3)   Comisia prezintă Parlamentului European şi Consiliului:

               (a)

               o prezentare anuală cu privire la punerea în aplicare a programului;

               (b)

               un raport interimar de evaluare cu privire la rezultatele obţinute şi aspectele calitative şi cantitative legate de punerea în aplicare a prezentului program, până la 31 martie 2011;

               (c)

               o comunicare cu privire la continuarea prezentului program, până la 30 august 2012;

               (d)

               un raport de evaluare ex-post, până la 31 decembrie 2014.

         Articolul 17
   Publicarea proiectelor
   Comisia publică anual lista acţiunilor finanţate în cadrul prezentului program, inclusiv o scurtă descriere a fiecărui proiect.
   Articolul 18
   Măsuri tranzitorii
   De la 1 ianuarie 2007, prezenta decizie înlocuieşte dispoziţiile corespunzătoare din Decizia 2002/630/JAI.
   Acţiunile începute înainte de 31 decembrie 2006 în temeiul Deciziei 2002/630/JAI continuă să fie reglementate de decizia respectivă până la încheierea lor. Comitetul prevăzut la articolul 7 din decizia menţionată este înlocuit de cel prevăzut la articolul 10 din prezenta decizie.
   Articolul 19
   Efecte și aplicare
   Prezenta decizie produce efecte de la data publicării în Jurnalul Oficial al Uniunii Europene.
   Se aplică de la 1 ianuarie 2007.

      Adoptată la Bruxelles, 12 februarie 2007.

            Pentru Consiliu

            Preşedintele

         F.-W. STEINMEIER

      (1)  Aviz emis la 14 decembrie 2006 (nepublicat încă în Jurnalul Oficial).

      (2)  JO L 203, 1.8.2002, p. 5.

      (3)  JO L 248, 16.9.2002, p. 1. Regulament, astfel cum a fost modificat prin Regulamentul (CE, Euratom) nr. 1995/2006 (JO L 390, 30.12.2006, p. 1).

      (4)  JO L 357, 31.12.2002, p. 1. Regulament, astfel cum a fost modificat ultima dată prin Regulamentul (CE, Euratom) nr. 1248/2006 (JO L 227, 19.8.2006, p. 3).

      (5)  JO L 312, 23.12.1995, p. 1.

      (6)  JO L 292, 15.11.1996, p. 2.

      (7)  JO L 136, 31.5.1999, p. 1.


title: 2007/475/CE: Decizia Comisiei din 25 iunie 2007 privind compatibilitatea cu dreptul comunitar a măsurilor adoptate de Italia în temeiul articolului 3a alineatul (1) din Directiva 89/552/CEE a Consiliului privind coordonarea anumitor acte cu putere de lege și acte administrative ale statelor membre cu privire la desfășurarea activităților de difuzare a programelor de televiziune

text:
               10.7.2007

               RO

               Jurnalul Oficial al Uniunii Europene

               L 180/5

      DECIZIA COMISIEI

   din 25 iunie 2007
   privind compatibilitatea cu dreptul comunitar a măsurilor adoptate de Italia în temeiul articolului 3a alineatul (1) din Directiva 89/552/CEE a Consiliului privind coordonarea anumitor acte cu putere de lege și acte administrative ale statelor membre cu privire la desfășurarea activităților de difuzare a programelor de televiziune
   (2007/475/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 89/552/CEE a Consiliului privind coordonarea anumitor acte cu putere de lege și acte administrative ale statelor membre cu privire la desfășurarea activităților de difuzare a programelor de televiziune (1), în special articolul 3a alineatul (2),
   având în vedere avizul comitetului instituit în temeiul articolului 23a din Directiva 89/552/CEE,
   întrucât:

               (1)

               Prin scrisoarea din 10 mai 1999, Italia a notificat Comisiei măsurile care urmează să fie adoptate în temeiul articolului 3a alineatul (1) din Directiva 89/552/CEE.

               (2)

               Comisia a verificat, în termen de trei luni de la respectiva notificare, compatibilitatea acestor măsuri cu dreptul comunitar, în special în ceea ce privește proporționalitatea măsurilor și transparența procedurii naționale de consultare.

               (3)

               Pe parcursul verificării, Comisia a luat în considerare informațiile disponibile privind peisajul mediatic italian.

               (4)

               Lista evenimentelor de importanță majoră pentru societate cuprinse de măsurile notificate de Italia a fost întocmită explicit și transparent.

               (5)

               Comisia a constatat cu satisfacție faptul că evenimentele enumerate în cadrul măsurilor notificate de Italia întruneau cel puțin două dintre următoarele criterii considerate drept indicatori fiabili ai importanței evenimentelor pentru societate: (i) un interes general deosebit în statul membru, nu doar o semnificație pentru cei care practică de obicei activitatea sau sportul în cauză; (ii) o importanță culturală distinctă, general recunoscută de către populația din statul membru, în special în calitate de catalizator al identității culturale; (iii) implicarea echipei naționale în evenimentul în cauză, în contextul unei competiții sau al unui turneu de importanță internațională; și (iv) faptul că evenimentul a fost dintotdeauna difuzat de televiziunile gratuite și a beneficiat de cote ridicate de audiență.

               (6)

               Un anumit număr de evenimente enumerate printre măsurile notificate de Italia, inclusiv Jocurile Olimpice de vară și de iarnă, meciurile disputate de echipa națională a Italiei în cadrul Cupei Mondiale la Fotbal și Campionatelor Europene de Fotbal, precum și finalele acestor campionate, intră în categoria evenimentelor care sunt în mod obișnuit considerate de importanță majoră pentru societate, astfel cum se menționează în mod explicit în considerentul 18 din Directiva 97/36/CE. Aceste evenimente prezintă un interes general deosebit în Italia, fiind deosebit de populare în rândul publicului larg, nu doar în rândul celor care urmăresc de obicei evenimente sportive. Mai mult, acestea prezintă un interes deosebit, general recunoscut de către populația italiană datorită importantei lor contribuții la înțelegerea între popoare și importanței pe care o are sportul pentru societatea italiană în ansamblu și pentru mândria națională, deoarece oferă celor mai buni sportivi italieni prilejul de a repurta succese în cadrul acestor mari competiții internaționale.

               (7)

               Alte meciuri de fotbal enumerate prezintă un interes general deosebit în Italia și o importanță culturală distinctă, general recunoscută de către populația italiană datorită importantei sale contribuții la înțelegerea între popoare și importanței pe care o are sportul pentru societatea italiană în ansamblu și pentru mândria națională, deoarece oferă echipelor italiene prilejul de a repurta succese în cadrul celor mai importante meciuri de fotbal atrăgând atenția publicului la nivel internațional.

               (8)

               Turul Italiei (Giro d’Italia) prezintă un interes general deosebit în Italia, general recunoscut de către populație drept catalizator al identității culturale, nu numai datorită importanței sale ca eveniment sportiv de nivel înalt, ci și ca ocazie de promovare a Italiei.

               (9)

               Interesul general deosebit în Italia și recunoașterea generală de către populație a importanței culturale distincte a Marelui Premiu de Formula Unu al Italiei rezultă din marele succes repurtat de mașinile italiene în cursele de Formula Unu.

               (10)

               Festivalul de muzică italiană San Remo prezintă un interes general deosebit în Italia și o importanță culturală distinctă, general recunoscută de către populație drept catalizator al identității culturale italiene, fiind un eveniment „de cultură populară” care face parte din tradiția culturală italiană.

               (11)

               Măsurile notificate de Italia par proporționale pentru a justifica o derogare de la principiul fundamental al libertății de a presta servicii, conferit prin Tratatul CE, în temeiul unui interes public major, adică pentru a asigura accesul publicului larg la difuzarea unor evenimente de importanță majoră pentru societate.

               (12)

               Măsurile notificate de Italia sunt compatibile cu regulile Comunității Europene privind concurența, definiția radiodifuzorilor calificați pentru a difuza evenimentele enumerate bazându-se pe criterii obiective, care permit o concurență efectivă și potențială pentru achiziționarea drepturilor de difuzare a acestor evenimente. De asemenea, numărul evenimentelor enumerate nu este disproporțional astfel încât să distorsioneze concurența pe piețele din aval ale televiziunilor gratuite și cu plată.

               (13)

               În urma comunicării de către Comisie a măsurilor notificate de Italia celorlalte state membre și a consultării comitetului instituit în temeiul articolului 23a din Directiva 89/552/CEE, directorul general pentru educație și cultură a informat Italia, prin scrisoarea din 5 iulie 1999, în legătură cu intenția Comisiei Europene de a nu obiecta față de măsurile notificate.

               (14)

               La 7 septembrie 1999, a fost comunicată Comisiei o modificare a măsurilor notificate de Italia. Această modificare nu introduce nicio schimbare a listei evenimentelor.

               (15)

               Măsurile notificate de Italia s-au publicat în Jurnalul Oficial al Comunităților Europene
                   (2), seria C, în conformitate cu articolul 3a alineatul (2) din Directiva 89/552/CEE. Rectificarea acelei publicări a fost ulterior publicată în Jurnalul Oficial al Comunităților Europene, seria C (3).

               (16)

               Din hotărârea Tribunalului de Primă Instanță în Cauza T-33/01 Infront WM c. Comisiei Europene rezultă că declarația conform căreia măsurile adoptate în temeiul articolului 3a alineatul (1) din Directiva 89/552/CEE sunt compatibile cu dreptul comunitar reprezintă o decizie în sensul articolului 249 din Tratatul CE și, prin urmare, trebuie să fie adoptată de către Comisie. În consecință, este necesar să se declare prin prezenta decizie că măsurile notificate de Italia sunt compatibile cu dreptul comunitar. Măsurile, astfel cum au fost stabilite prin anexa la prezenta decizie, se publică în Jurnalul Oficial în conformitate cu articolul 3a alineatul (2) din Directiva 89/552/CEE,

         ADOPTĂ PREZENTA DECIZIE:
   Articolul 1
   Măsurile prevăzute la articolul 3a alineatul (1) din Directiva 89/552/CEE notificate Comisiei de către Italia la 10 mai 1999, astfel cum au fost publicate în
         Jurnalul Oficial al Comunităților Europene C 277 din 30 septembrie 1999 (rectificare în
         Jurnalul Oficial al Comunităților Europene C 280 din 26 iulie 2001), sunt compatibile cu dreptul comunitar.
   Articolul 2
   Măsurile, astfel cum au fost stabilite prin anexa la prezenta decizie, se publică în Jurnalul Oficial în conformitate cu articolul 3a alineatul (2) din Directiva 89/552/CEE.

      Adoptată la Bruxelles, 25 iunie 2007.

            Pentru Comisie

         Viviane REDING

            Membru al Comisiei

      (1)  JO L 298, 17.10.1989, p. 23. Directivă, astfel cum a fost modificată prin Directiva 97/36/CE a Parlamentului European și a Consiliului (JO L 202, 30.7.1997, p. 60).

      (2)  JO C 277, 30.9.1999, p. 3.

      (3)  JO C 208, 26.7.2001, p. 27.

      ANEXĂ
      Publicare conform articolului 3a alineatul (2) din Directiva 89/552/CEE a Consiliului privind coordonarea anumitor acte cu putere de lege și acte administrative ale statelor membre cu privire la desfășurarea activităților de difuzare a programelor de televiziune
      Măsurile adoptate de Italia care urmează a fi publicate în conformitate cu articolul 3a alineatul (2) din Directiva 89/552/CEE sunt stabilite prin următoarele extrase din Decizia nr. 8/1999 a autorității responsabile de comunicații din 9 martie 1999, astfel cum a fost modificată prin Decizia nr. 172/1999 din 28 iulie 1999.

         „Articolul 1
         1.   Prezenta decizie se referă la difuzarea evenimentelor considerate de importanță majoră pentru societate.
         2.   Un «eveniment de importanță majoră pentru societate» înseamnă un eveniment de natură sportivă sau nesportivă care satisface cel puțin două dintre următoarele patru criterii:

                     (a)

                     evenimentul și rezultatele sale prezintă un interes general deosebit în Italia, atrăgând un public care nu urmărește de obicei astfel de evenimente la televizor;

                     (b)

                     evenimentul se bucură de o recunoaștere generală a marelui public, are o semnificație culturală deoisebită și dezvoltă sentimentul de identitate culturală italiană;

                     (c)

                     evenimentul implică participarea echipei naționale într-o disciplină sportivă specifică în cadrul unui turneu internațional de importanță majoră;

                     (d)

                     evenimentul se difuzează în mod tradițional de televiziunile gratuite și a beneficiat de cote ridicate de audiență.

               Articolul 2
         1.   Autoritatea a întocmit următoarea listă a evenimentelor considerate a fi de importanță majoră pentru societate care nu pot fi transmise de către televiziuni sub jurisdicție italiană pe bază de exclusivitate și într-o formă criptată, pentru a face posibilă urmărirea acestora la televiziunea gratuită de către un procent substanțial (peste 90%) din publicul italian, fără costuri suplimentare pentru achiziționarea de echipament tehnic:

                     (a)

                     Jocurile Olimpice de vară și de iarnă;

                     (b)

                     finala Cupei Mondiale la Fotbal, precum și meciurile disputate de echipa națională a Italiei;

                     (c)

                     finala Campionatului European de Fotbal, precum și meciurile disputate de echipa națională a Italiei;

                     (d)

                     meciurile de fotbal disputate de echipa națională a Italiei, acasă sau în deplasare, în cadrul competițiilor oficiale;

                     (e)

                     finala și semifinalele Ligii Campionilor și Cupei UEFA disputate de echipa națională a Italiei;

                     (f)

                     competiția de ciclism Turul Italiei (Giro d'Italia);

                     (g)

                     Marele Premiu de Formula Unu al Italiei;

                     (h)

                     Festivalul de muzică italiană San Remo.

               2.   Evenimentele enumerate mai sus la alineatul (1) literele (b) și (c) trebuie transmise integral. Pentru celelalte evenimente, radiodifuzorii au posibilitatea de a determina condițiile pentru transmisia necriptată.”


title: Decizia 2011/119/PESC a Consiliului din 21 februarie 2011 de prelungire a mandatului Reprezentantului Special al Uniunii Europene în Kosovo

text:
               22.2.2011

               RO

               Jurnalul Oficial al Uniunii Europene

               L 47/18

         DECIZIA 2011/119/PESC A CONSILIULUI
   din 21 februarie 2011
   de prelungire a mandatului Reprezentantului Special al Uniunii Europene în Kosovo (1)

   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 31 alineatul (2) și articolul 33,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 4 februarie 2008, Consiliul a adoptat Acțiunea comună 2008/124/PESC privind misiunea Uniunii Europene de sprijinire a supremației legii în Kosovo, EULEX KOSOVO (2), și Acțiunea comună 2008/123/PESC (3) de numire a dlui Pieter FEITH în calitate de Reprezentant Special al Uniunii Europene (RSUE) în Kosovo.

               (2)

               La 11 august 2010, Consiliul a adoptat Decizia 2010/446/PESC (4) de prelungire a mandatului RSUE până la 28 februarie 2011.

               (3)

               Mandatul RSUE ar trebui să fie prelungit până la 30 aprilie 2011.

               (4)

               RSUE își va îndeplini mandatul în contextul unei situații susceptibile de a se agrava și care ar putea împiedica atingerea obiectivelor acțiunii externe a Uniunii prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Decizia 2010/446/PESC se modifică după cum urmează:

               (1)

               Articolul 1 se înlocuiește cu următorul text:
               „Articolul 1
               Reprezentantul Special al Uniunii Europene
               Mandatul domnului Pieter FEITH în calitate de RSUE în Kosovo se prelungește până la 30 aprilie 2011.”.

               (2)

               Articolul 5 alineatul (1) se înlocuiește cu următorul text:
               „(1)   Valoarea financiară de referință destinată să acopere cheltuielile legate de mandatul RSUE, pentru perioada 1 septembrie 2010-30 aprilie 2011, este de 1 230 000 EUR.”.

               (3)

               Articolul 6 se înlocuiește cu următorul text:
               „Articolul 6
               Constituirea și componența echipei
               (1)   Un personal specializat este desemnat pentru a-l asista pe RSUE la executarea mandatului său și pentru a contribui la coerența, vizibilitatea și eficacitatea acțiunii globale a Uniunii în Kosovo. În limitele mandatului său și ale mijloacelor financiare corespunzătoare puse la dispoziție, RSUE răspunde de constituirea echipei sale. Echipa dispune de competențele necesare în chestiuni politice specifice, conform mandatului. RSUE informează în mod prompt Consiliul și Comisia cu privire la componența echipei sale.
               (2)   Statele membre, instituțiile Uniunii și Serviciul European de Acțiune Externă (SEAE) pot propune detașarea de personal care să lucreze cu RSUE. Remunerarea personalului detașat este asigurată de statul membru sau de instituția Uniunii în cauză ori de SEAE, după caz. Experții detașați de statele membre pe lângă instituțiile Uniunii sau SEAE pot, de asemenea, să fie afectați RSUE. Personalul internațional contractat trebuie să fie resortisant al unui stat membru.
               (3)   Toți membrii personalului detașat rămân sub autoritatea administrativă a statului membru sau a instituției Uniunii care i-a detașat ori a SEAE, își duc la îndeplinire sarcinile și acționează în interesul mandatului RSUE.”.

         Articolul 2
   Intrarea în vigoare
   Prezenta decizie intră în vigoare la data adoptării.

      Adoptată la Bruxelles, 21 februarie 2011.

            Pentru Consiliu

            Președintele

         C. ASHTON

      (1)  În conformitate cu Rezoluția Consiliului de Securitate al Organizației Națiunilor Unite 1244 (1999).

      (2)  JO L 42, 16.2.2008, p. 92.

      (3)  JO L 42, 16.2.2008, p. 88.

      (4)  JO L 211, 12.8.2010, p. 36.